## Rovira destaca que la Generalitat ha destinat quatre vegades més ajudes que el Govern d’Espanya a la reconstrucció cultural després de la riuada

*** El conseller de Cultura assenyala “l’important esforç econòmic dut a terme pel Govern Valencià per a la reconstrucció”
* La Generalitat ha atorgat, fins hui, ajudes a 609 sol·licitants davant dels 65 del Ministeri, la qual cosa suposa nou vegades més**

El conseller d’Educació, Cultura, Universitats i Ocupació, José Antonio Rovira, destaca que la Generalitat ha destinat quatre vegades més ajudes que el Govern d’Espanya a la reconstrucció cultural després de la riuada. Així, des de la Generalitat s’ha destinat, fins al moment, un total de 18 milions d’euros, mentres que des del Govern d’Espanya s’han invertit poc més de quatre milions d’euros, incloent el milió d’euros anunciat ahir.

Així mateix, el conseller ha assenyalat que, respecte al nombre de beneficiaris, la Generalitat ha atorgat fins hui ajudes a 609 sol·licitants, davant dels 65 del Ministeri la qual cosa representa 544 beneficiaris més. “Les ajudes de la Generalitat, a més, han sigut directes a afectats per les inundacions, mentres que la majoria de les del Govern han anat a intermediaris”, subratlla Rovira.

Rovira s’ha referit a la visita del ministre de Cultura, Ernest Urtasun, a dos municipis afectats per la riuada. “La seua visita va ser decebedora perquè es va limitar a anunciar un milió d’euros i girar de nou l’esquena a una petició que des de la Generalitat li estem fent des del primer dia, que és un bo cultural de 15 milions d’euros per a reactivar la zona afectada. El Govern ens diu que si volem ajuda, la demanem, però la resposta són miquetes”, ha indicat.

El titular de Cultura ha recordat l’anunci del president de la Generalitat en l’últim debat de política general de destinar un altre milió d’euros a una nova línia d’ajudes dirigida a biblioteques, arxius, llibreries i distribuïdores. Al respecte, el conseller destaca “l’important esforç econòmic dut a terme pel Govern Valencià per a la reconstrucció. Un esforç fet a pulmó, prioritzant ajudes directes a persones, entitats locals i empreses culturals afectades”.

Estes ajudes d’un milió d’euros se sumaran, entre altres, a l’1.042.000 d’euros per a professionals i empreses del sector editorial afectat per a la reposició dels llibres danyats, als cinc milions d’euros als sectors culturals afectats i a una nova línia que eixirà en 2026 de foment de la lectura DANA.

**Resposta proporcional**

“El Ministeri parla d’un pla de reconstrucció al qual ha reservat quantitats ínfimes, mentres a Catalunya ha anunciat recursos extraordinaris a projectes singulars per prop de 150 milions d’euros”, assenyala el conseller.

Rovira denuncia que “la Comunitat Valenciana continua esperant una resposta proporcional per a afrontar la recuperació del seu patrimoni cultural greument danyat per la riuada de 2024 i no és lògic anunciar ací un milió d’euros, mentres invertix 7,2 milions per a la Casa Gomis al Prat de Llobregat”.

Respecte al bo cultural, el conseller lamenta que “el ministre va rebutjar ahir el bo cultural que li sol·licitem i es pronuncia sobre esta qüestió, per primera vegada, 11 mesos després i a través dels mitjans. El bo cultural al qual fa referència el ministre no té res a vore ni es pot comparar amb el bo cultural de 15 milions que aniria destinat als sectors culturals afectats per les inundacions”.

Fecha: 22/10/2025